钦定古今图书集成/明伦汇编/闺媛典/第039卷 > 《金谿县孝女庙乐歌》〈并序〉杨翮
## 钦定古今图书集成/明伦汇编/闺媛典/第039卷 > 《金谿县孝女庙乐歌》〈并序〉杨翮

有元至正元年，抚州路金谿县新作二孝女庙成。按二孝女姓葛氏，在唐宝历间，以官责其父祐亏炼白金事，不胜暴酷，皆发恚投冶中焚死，父因获免，并其邑除坑冶之害，以迄于今，是宜血食其土矣。国子博士吴君师道既文之石，而祀神之诗阙焉。上元杨翮撰为《乐歌》三章，俾金谿之民岁时歌之，以祀孝女。其辞曰：

灵之来兮云旗张，导旌幢兮锵琳琅。缤晻暧兮相颉
颃，并辎軿兮归故乡。归故乡兮民所望，昭肹蚃兮曶
洋洋，庭燎辉兮夜未央，椒兰发兮郁芬芳，民报祠兮
弗敢忘。心屏营兮咸肃将，灵格思兮民乐康。

灵之留兮澹容与，云凝凝兮翳堂宇。琼筵陈兮合箫
鼓，列尊罍兮酌清酤。牲肥腯兮承雕俎，女巫进兮傞
屡舞。诵神德兮歌颂举，孰捐躯兮悟时主。齐英英兮
惟孝女，继玆今兮飨终古，灵醉饱兮民乐胥。

灵之去兮将安之，俨欲旋兮猋上驰。互招摇兮烂祈
祈，遵云路兮眷威迟。金有赋兮地不遗，竭赀产兮民力罢。我邑井兮咸熙熙，赖神惠兮独弗罹。千万祀兮
神是稽，荐𬞟藻兮答神釐，灵遄逝兮民聿思。